Predkladacia správa

	Na základe § 70 ods. 2 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky Ministerstvo zdravotníctva Slovenskej republiky ako ústredný orgán štátnej správy predkladá na rokovanie vlády Slovenskej republiky návrh poslanca Národnej rady Slovenskej republiky Igora ŠULAJA na vydanie zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov (tlač 1067).

Ministerstvo zdravotníctva Slovenskej republiky k predloženému návrhu zákona uvádza:

Všeobecne
	Účelom  predloženého poslaneckého návrhu je umožniť prerušenie platenia verejného zdravotného poistenia samostatne  zárobkovo  činnej  osobe, ktorá je práceneschopná od 11. dňa práceneschopnosti samostatne zárobkovo činnej osoby alebo  od 11. dňa potreby  ošetrovania   fyzickej  osoby  - člena rodiny  alebo dieťaťa alebo na materskej dovolenke. Zamestnávateľovi vyplýva oznamovacia povinnosť príslušnej zdravotnej poisťovni za zamestnancov, ktorí sú v pracovnom pomere alebo v obdobnom pracovnom vzťahu respektíve odhlásenie z pracovného pomeru alebo obdobného pracovného vzťahu. 

Stanovisko
Ministerstvo zdravotníctva Slovenskej republiky dňa 7. marca 2005 predložilo na medzirezortné pripomienkové konanie komplexný návrh zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení zákona č. 718/2004 Z. z.
Cieľom návrhu zákona je pozitívne vymedziť poistencov, za ktorých platí poistné štát (aj osoba samostatne zárobkovo činná v dobe PN, v dobe materskej dovolenky a pod.) z dôvodu zjednotenia vymedzenia pojmu poistenca ako aj zosúladenia v čo najširšej miere vymeriavacích základov v zdravotníckom a sociálnom systéme. Zjednoduší sa tak v praxi výpočet odvodov na zdravotné poistenie ako aj na sociálne poistenie. Súčasne návrh odstraňuje aj nerovné postavenie v určitých kategóriách poistencov a znižuje výdavky na poistné platené štátom. Štát už nebude platiteľom za osoby tzv. „dobrovoľne nezamestnané“.
Taktiež sa zamestnávateľovi dáva oznamovacia povinnosť príslušnej zdravotnej poisťovni za zamestnancov, ktorí sú v pracovnom pomere alebo v obdobnom pracovnom vzťahu respektíve odhlásiť ich z pracovného pomeru alebo obdobného pracovného vzťahu. 

Záver
Vzhľadom na uvedené, Ministerstvo zdravotníctva Slovenskej republiky neodporúča vysloviť súhlas s návrhom poslanca Národnej rady Slovenskej republiky Igora ŠULAJA na vydanie zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov (tlač 1067).